Üks postitus ootab siin juba nädalakese jagu juba, millal pildid tulevad. Hr.Lind nimelt võttis fotoka endaga seekord kaasa ja pole mulle maitsvate valentinipäevatoitude pilte ära saatnud. Aga lubab  vähemalt, et hiljemalt täna õhtul on pildid kohal. Tagasi alguse juurde: Traditsiooniline pühapäevane pajaroog sai meil seekord valmistatud laupäeval, ikka selleks et hr.Lind ka saaks pikka õhtusööki ja head punast veini sinna kõrvale mekkida. Pühapäeval ta sõidab ju nii krdi vara ära, õhtusöök juba kell kaks päeval :S Retsept seekord Oma Maitsest (11/2009),seisis mul ToDoListis juba mitu kuud. Mugandasin seda veidi ja vee kogust vähendasin suht palju, tundus liiga vedel jäävat. Vaja läks: 1,5 kilo  loomaliha 200 g suitsupeekonti 2 sibulat 1 küüslauk (terve, mitte küüs) 600 g porgandit 4 spl tomatipüreed 300 ml punast veini 500 ml veisepuljongit 12 šalottsibulat 250 g juursellerit 40 g tumedat šokolaadi tüümiani, loorberileht, valget pipart ja soola praadimiseks võid ja oliivõli Pruunistasin veiseliha pannil oliivõli ja võis segus ning panin ahjupotti. Praadisin läbi peekoniribad, sibula ja küüslaugu (lõikasin terve, koorimata, küüslaugu pooleks ja praadisin kergelt lõiepoolelt), lisasin tomatipüree ja  porgandid ning maitseained. Valasin segu ahjupotti liha peale. Pannile kallasin veini ja puljongi, lasin alkoholil välja aurustuda ja valasin ka selle ahjupotti. Ahjupoti panin ahju 175 C juurde 2,5 tunniks. Siis pruunistasin pannil šalottsibulad (terved) ja juurselleri ja lisasin ahjupotti. Hautasin veel tund aega. Enne serveerimist murdsin šokolaadi väikesteks tükkideks ja segasin kastme hulka. Kõrvale tegin kartuliputru.